Cyril skram weg oor voorgeskrewe bates | Netwerk24
Deur Francois Williams 22 Augustus 2019 15:49
Hy het wel later gesê daar moet met die pensioenfondsbedryf en ander rolspelers gepraat word oor die gebruik van pensioenfondsbates om die land ekonomies te ondersteun.
Hy het in vraetyd in die parlement gesê dit moet ’n nasionale gesprek wees.
In ander lande waar pensioenfondsbates gebruik word om in die land se ontwikkeling te belê, behaal pensioenfondse goeie opbrengste uit veral infrastruktuurprojekte, sê Ramaphosa.
Op ’n aanvanklike vraag van Mmusi Maimane, DA-leier, oor die ANC se planne om pensioenfondse te dwing om in staatsprojekte te belê, het Ramaphosa eers gesê Maimane klink soos ’n plaat wat vashaak.
Die kwessie van voorgeskrewe bates is al oor en oor bespreek, en beleid sal gevolg word wat die belange van “ons mense in Suid-Afrika” en die belange van pensioenfondslede – ook lede van vakbonde – sal bevorder, sê Ramaphosa.
Volgens hom is die beleid baie duidelik en word dit as positief deur die beleggerswêreld beskou.
Op ’n vraag van dr. Mbuyiseni Ndlozi, die EFF se nasionale woordvoerder, het Ramaphosa erken die regering het die nasionale ontwikkelingsplan (NOP) se teikens hopeloos gemis, maar hy sou nie sê die NOP het “dramaties misluk” soos Ndlozi dit beskryf nie.
Werkloosheid is die grootste risiko vir die land, sê Ramaphosa. Daarom word ’n tweede Suid-Afrikaanse beleggingskonferensie van 5 tot 7 November gereël.
Hy gee toe meer moet baie vinniger gedoen word om werkloosheid te bekamp. Die regering sal indien nodig weekliks vergader om die situasie te monitor, het hy aangekondig.
Nog maatreëls om die begrotingstekort en skuldvlakke te verklein sal in die mediumtermynbegrotingsraamwerk in Oktober deur Tito Mboweni, minister van finansies, aangekondig word, sê Ramaphosa.
Volgens Ramaphosa bied die nuwe vryhandelsooreenkoms vir Afrika wat op 1 Julie 2020 in werking tree, geleenthede om die ekonomie te verbeter. Van die intra-Afrika-handelsooreenkomste waaraan gewerk word kan 250 000 plaaslike werkgeleenthede skep.
R300 miljard se beloftes van beleggings is op die eerste beleggingskonferensie in 2018 gemaak. Hiervan is R250 miljard se projekte reeds in werking gestel, sê Ramaphosa.
Hy het belowe daar word aan ’n stel hervormings gewerk om dit makliker te maak om in Suid-Afrika sake te doen. Dit sluit in om dit makliker te maak om ’n onderneming te begin, belasting te betaal, oor die landsgrense sake te doen, en om ’n konstruksielisensie te kry.
Oor die volgende vyf jaar sal meer as R40 miljard aan die ontwikkeling van swart nyweraars bestee word, en die Nywerheidsontwikkelingskorporasie sal R11 miljard bestee om ondernemings waarvan vroue die eienaars is, te ontwikkel.
Ramaphosa sê ander lande het baie kapitaal om die ekonomie te stimuleer. Maar in Suid-Afrika word probeer om prioriteite te verander en vraag te stimuleer om die ekonomie te laat groei. Dit kan langer neem en verg harde werk.
Meer oor: Cyril Ramaphosa | Tito Mboweni | Staatskuld | Staatskas | Minister Van Finansies | Voorgeskrewe Bates | Begroting | Tesourie
‘Pensioen tot 14% minder’ weens dié plan